
Lakóterületet veszélyeztető lejtős tömegmozgások antropogén okainak elemzése Esztergomban

Esztergom tagolt domborzatú északi városrészén a Pilis és a Visegrádi hegység találkozásánál lealacsonyodó hegylábi területek, a Duna többszintes folyóteraszaival fonódnak össze. Itt található a jelentős antropogén múltra visszatekintő Bánomi dűlő. A 18. századig mezőgazdasági kultúrtáj volt, majd a 19. században az egyház az esztergomi Bazilika építését ellátó agyagbányát és téglagyárat létesített a területen. A bányászati és ipari tevékenység nyomai határozzák meg napjainkban is a terület arculatát. A város növekedésével az 1900-as évek második felében nagyszabású lakótelep-építési programot indítottak a területen, az élénk antropogén domborzat sajátos jellegéből adódó és súlyos veszélyeket hordozó környezeti problémák figyelembevétele nélkül. Mindezek következtében ma gyorsan pusztuló felszínformákat találunk a területen, s az itt elterülő városrészre nézve igen veszélyes eróziós folyamatok játszónak le. 
A tanulmány célja, hogy áttekintse a kutatás során azonosított antropogén eredetű problémákat és feltárja azok eredetét, végül a körülmények ismeretében megoldási javaslatokat fogalmazzon meg.



